હાલમાં પાક રમજાન મહિનો ચાલી રહ્યો છે. રમજાનમાં રોઝાનું મહત્ત્વ છે, તેમાં કહેવાયું છે કે રોઝા એટલે માત્ર ભૂખ્યા-તરસ્યા રહીને સૂર્યોદયથી સૂર્યાસ્ત સુધીનો સમય પસાર કરવો એટલો જ મતલબ નથી, પરંતુ રોઝા દરમિયાન ઈબાદતની સાથે ઈમાન રાખવું જરૃરી છે. આ વ્રત કરતી વખતે 'તકવા' એટલે કે સંયમ રાખવો જરૃરી છે, એટલે કે કોઈપણ ખોટું કે ખરાબ કૃત્ય કરવું, ખોટું બોલવું-સાંભળવું કે વિચારવું એ પણ અયોગ્ય ગણાવાયું છે. રોઝા રાખનાર પવિત્ર અને સંયમી હોય છે, અને ઈમાન રાખીને આ વ્રત કરે છે, અથવા ઉપવાસ કરે છે. એમ કહેવાય છે કે ઈમાન વગરની ઈબાદત અધુરી છે. એટલે કે પ્રામાણિક્તા વગરની પ્રાર્થના અધુરી છે. રોઝાની સાથે ઝકાત અને ખેરાત પણ જરૃરી ગણાવાયા છે. સત્કાર્યો માટે ઝકાત અને ગરીબ-જરૃરતમંદોને મદદ માટે ખેરાત કરવામાં આવે છે. આ બધાનો સરવાળો એ છે કે રમઝાન મહિનાના રોઝાના માધ્યમથી માનવતા પ્રગટે છે.